CELEX: 32017H1936
Language: mt
Date: 2017-10-18 00:00:00
Title: Rakkomandazzjoni tal-Kummissjoni (UE) 2017/1936 tat-18 ta' Ottubru 2017 dwar il-passi immedjati sabiex jiġi pprevenut l-użu ħażin tal-prekursuri tal-isplussivi (Test b'rilevanza għaż-ŻEE. )

24.10.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 273/12
            
         RAKKOMANDAZZJONI TAL-KUMMISSJONI (UE) 2017/1936
   tat-18 ta' Ottubru 2017
   dwar il-passi immedjati sabiex jiġi pprevenut l-użu ħażin tal-prekursuri tal-isplussivi
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu,
   Billi:
   
               (1)
            
            
               L-attakki u l-inċidenti terroristiċi reċenti jindikaw li t-theddida tal-isplussivi magħmulin id-dar fl-Ewropa għadha għolja. Is-sustanzi li huma l-prekursuri tal-isplussivi għad qed ikun hemm aċċess għalihom u qed jiġu użati biex joħolqu splussivi magħmulin id-dar, minkejja l-isforzi sabiex dawn jiġu effettivament ristretti u biex jiġi kkontrollat l-aċċess għalihom.
            
         
               (2)
            
            
               Il-Kunsill tas-Sigurtà tan-NU fir-Riżoluzzjoni 2370 (2017) tiegħu jenfasizza l-ħtieġa assoluta li t-terroristi jiġu impeduti milli jużaw jew jkollhom aċċess għal komponenti u materja prima li jistgħu jintużaw biex jiġu mmanifatturati splussivi, u jsejjaħ għal viġilanza aħjar, inkluż permezz tat-twettiq ta' prattiki tajbin, tal-qsim tal-informazzjoni bejn il-fruntieri u tal-ħolqien ta' sħubijiet.
            
         
               (3)
            
            
               Ir-Regolament (UE) Nru 98/2013 tal-Parlament Ewropew u tal-Kunsill (1) jistabbilixxi regoli armonizzati dwar id-disponibbiltà, l-introduzzjoni, il-pussess u l-użu ta' sustanzi jew taħlitiet li jistgħu jiġu użati ħażin biex jiġu mmanifatturati splussivi b'mod illeċitu, bl-għan li dawn għall-pubbliku ġenerali jkunu disponibbli b'mod limitat, u biex jiġi żgurat li jiġu rrappurtati b'mod adegwat it-tranżazzjonijiet supettużi fil-katina tal-provvista.
            
         
               (4)
            
            
               L-applikazzjoni korretta tar-Regolament (UE) Nru 98/2013 mill-Istati Membri kollha hija meħtieġa sabiex jintlaħaq l-objettiv tiegħu rigward il-moviment ħieles ta' sustanzi u taħlitiet kimiċi fis-suq intern kif ukoll biex jitneħħew id-distorsjonijiet fil-kompetizzjoni, filwaqt li jiġi żgurat livell għoli ta' protezzjoni għas-sigurtà tal-pubbliku ġenerali. Tkompli tmexxi wkoll 'il quddiem l-objettivi tad-Direttiva (UE) 2017/541 tal-Parlament Ewropew u tal-Kunsill (2) għall-prevenzjoni ta' reati terroristiċi, li jinvolvu l-immanifatturar, l-akkwist, it-trasport, il-forniment jew l-użu ta' splussivi, kif ukoll il-forniment u l-ġbir ta' struzzjonijiet dwar kif isiru l-isplussivi u l-użu tagħhom.
            
         
               (5)
            
            
               Din ir-Rakkomandazzjoni għandha l-għan li tiżgura li l-objettiv tar-Regolament (UE) Nru 98/2013 jista' jintlaħaq b'mod aktar effettiv billi l-Istati Membri jingħataw gwida dwar l-applikazzjoni tiegħu. Din ir-Rakkomandazzjoni tikkumplimenta l-Linji Gwida (3) adottati mill-Kummissjoni u mill-Kumitat Permanenti dwar il-Prekursuri (4) u jieħu inkonsiderazzjoni d-diskussjonijiet li seħħew f'dan il-kumitat u matul serje ta' workshops li kienu jinvolvu l-awtoritajiet tal-Istati Membri organizzati fl-2016 u fl-2017.
            
         
               (6)
            
            
               Id-disponibbiltà ta' prekursuri tal-isplussivi għall-pubbliku ġenerali jinħtieġ li tkun ristretta sabiex it-terroristiċi jitwaqqfu milli jakkwistaw il-prekursuri tal-isplussivi. Ir-Regolament (UE) Nru 98/2013 jirrestrinġi l-aċċess għal seba' sustanzi kimiċi u l-użu tagħhom (il-prekursuri tal-isplussivi ristretti elenkati fl-Anness I tar-Regolament (UE) Nr 98/2013) (5) mill-membri tal-pubbliku ġenerali.
            
         
               (7)
            
            
               Minkejja din il-projbizzjoni, l-Istati Membri jistgħu jiddeċiedu li jagħtu aċċess lill-pubbliku għal dawn is-sustanzi permezz ta' sistema ta' liċenzji u reġistrazzjoni biss. Mill-1 ta' Jannar 2017, sittax-il Stat Membru għandhom fis-seħħ sistemi ta' liċenzjar u/jew ta' reġistrazzjoni minflok il-projbizzjoni (6). Għaldaqstant f'dawn l-Istati Membri, is-sustanzi u t-taħlitiet ristretti li huma l-prekursuri tal-isplussivi xorta għad hemm aċċess għalihom u huma użati mill-pubbliku ġenerali.
            
         
               (8)
            
            
               L-Istati Membri jenħtieġ li jidentifikaw u jippromwovu konċentrazjonijiet aktar baxxi kif ukoll sustanzi alternattivi li hemm anqas tħassib dwarhom, u jistabbilixxu kundizzjonijiet dwar il-ħżin tal-prekursuri tal-isplussivi. L-Istati Membri li għandhom sistema ta' liċenzjar jenħtieġ li jwettqu kontrolli dwar ħajjet l-individwu li jkun qed jitlob il-liċenzja.
            
         
               (9)
            
            
               Din ir-Rakkomandazzjoni titlob ukoll għal infurzar aħjar fuq ir-restrizzjonjiet u l-kontrolli stipulati fir-Regolament (UE) Nru 98/2013 u fuq il-kooperazzjoni transettorjali. Żieda fil-livell ta' sensibilizzazzjoni fost l-atturi kollha fil-katina tal-provvista, inkluż dawk li jaħdmu online, tgħinhom aktar biex jikkonformaw mal-obbligi tagħhom skont ir-Regolament (UE) Nru 98/2013.
            
         
               (10)
            
            
               Mingħajr preġudizzju għall-oqfsa legali għall-iskambju transfruntier ta' informazzjoni fil-kuntest ta' investigazjonijiet kriminali marbutin ma' reat terroristiku (7), jew fil-qasam doganali (8), din ir-Rakkomandazzjoni titlob għall-iskambju tal-informazzjoni fir-rigward ta' tranżazzjonijiet suspettużi, għajbien, serq u inċidenti suspettużi oħra, jew ta' applikazzjonijiet għal liċenzja, meta dawn jidhru li jkollhom element transfruntier.
            
         
               (11)
            
            
               Minkejja li l-attakki u l-inċidenti reċenti kienu fil-biċċa l-kbira jinvolvu l-perossidu tal-aċetun triċikliku (TATP), it-theddida tirrigwarda firxa usa' ta' splussivi magħmulin id-dar u sustanzi li huma l-prekursuri tal-isplussivi. L-Unjoni u l-Istati Membri tagħha jridu jibqgħu vigilanti billi jidentifikaw u jindirizzaw l-iżviluppi f'dan il-qasam, b'kooperazzjoni mal-partijiet ikkonċernati u l-utenti relevanti.
            
         
               (12)
            
            
               Sa mill-adozzjoni tar-Regolament, il-Kummissjoni ssorveljat u ffaċilitat l-applikazjoni tiegħu b'kollaborazjoni mill-qrib mal-Kumitat Permanenti dwar il-Prekursuri. Fi Frar 2017, il-Kummissjoni adottat rapport (9) li kkonkluda li għalkemm id-dħul fis-seħħ tar-Regolament ikkontribwixxa biex fl-Ewropa tonqos it-theddida mill-prekursuri tal-isplussivi, huwa meħtieġ li jiġu identifikati miżuri u azzjonijiet li jsaħħu s-sistema ta' kontrolli għall-isplussivi magħmulin id-dar. F'Mejju 2017 il-Kummissjoni bdiet il-ħidma biex tirrieżamina r-Regolament (10) dwar il-prekursuri tal-isplussivi b'evalwazzjoni li se tkun segwita b'valutazjoni tal-impatt matul l-ewwel nofs tal-2018. L-evalwazzjoni se teżamina r-relevanza, l-effettività, l-effiċjenza, il-koerenza u l-valur miżjud tar-Regolament, kif ukoll se tidentifika l-problemi u l-ostakli li jistgħu jenħtieġu aktar azzjoni. Il-valutazzjoni tal-impatt se tifli għażliet ta' politika differenti, sabiex kull problema u ostaklu identifikati jiġu indirizzati. Sa ma joħroġ ir-riżultat ta' dan ir-rieżami, ir-Rakkomandazzjoni tagħti parir li l-Istati Membri jieħdu passi immedjati sabiex effettivament jirrestrinġu d-disponibbiltà tal-prekursuri tal-isplussivi għall-pubbliku ġenerali skont il-qafas tar-Regolament eżistenti.
            
         ADOTTAT DIN IR-RAKKOMANDAZZJONI:
   
      Li tillimita d-disponibbiltà tal-prekursuri tal-isplussivi għall-pubbliku ġenerali
   
   
            
               1.
            
            
               L-Istati Membri jenħtieġ li jieħdu l-miżuri kollha neċessarji skont ir-Regolament (UE) Nru 98/2013 biex jirrestrinġu d-disponibbiltà tal-prekursuri tal-isplussivi għall-pubbliku ġenerali u biex jimpedixxu lit-terroristi milli jkollhom aċċess għall-prekursuri tal-isplussivi, kif ukoll jiżguraw li jirrappurtaw b'mod adegwat it-tranżazzjonijiet supettużi fil-katina tal-provvista. Għal dan l-għan, l-Istati Membri jenħtieġ li jivvalutaw bir-reqqa jekk is-sistema ta' projbizzjoni, liċenzjar jew reġistrazzjoni li waqqfu hijiex effettivament tilħaq dawn l-objettivi. L-Istati Membri jenħtieġ li jinfurmaw lill-Kummisjoni bir-riżultati tal-valutazzjoni tagħhom fi żmien erba' xhur minn meta tiġi adottata din ir-rakkomandazzjoni. Din l-informazzjoni se tikkontribwixxi għall-valutazzjoni ta' miżuri oħra possibbli fil-livell ta' UE.
            
         
            
               2.
            
            
               Barra minn hekk, l-Istati Membri jenħtieġ li urġentement jieħdu dawn l-azzjonijiet:
               
                           (a)
                        
                        
                           jippromwovu, u fejn possibbli u xieraq, jeżiġu l-użu ta' sustanzi alternattivi jew konċentrazzjonijiet aktar baxxi li jistgħu jintużaw għall-istess attività leġittima b'anqas tħassib għas-sigurtà;
                        
                     
                           (b)
                        
                        
                           jistipulaw il-kundizzjonijiet tas-sigurtà dwar il-ħżin tal-prekursuri tal-isplussivi għall-operaturi ekonomiċi, għall-utenti professjonali u għall-membri tal-pubbliku ġenerali li b'mod legali għandhom fil-pussess tagħhom il-prekursuri tal-isplussivi;
                        
                     
                           (c)
                        
                        
                           jipprovdu gwida ċara għall-operaturi ekonomiċi dwar kif b'mod effettiv u effikaċi jivverifikaw jekk persuna hijiex membru mill-pubbliku ġenerali jew le. Għal dan l-għan, l-Istati Membri jistgħu japplikaw in-nozzjoni ta' “utent profesjonali” li timplika li din il-persuna għandha bżonn il-prekursuri tal-isplussivi ristretti għal skopijiet marbutin mal-kummerċ, in-negozju jew il-professjoni;
                        
                     
                           (d)
                        
                        
                           meta hemm fis-seħħ skema ta' liċenzjar skont l-Artikolu 4(2) tar-Regolament (UE) Nru 98/2013, jitwettqu l-kontrolli dwar ħajjet l-individwu li jkun qed japplika għal liċenzja, b'mod partikolari tiġi vverifikata l-kondotta tal-applikant fl-istati kollha ta' residenza matul il-ħames snin ta' qabel; u
                        
                     
                           (e)
                        
                        
                           jitwaqqfu sistemi ta' spezzjoni sabiex l-operaturi ekonomiċi jidentifikaw in-nuqqas ta' konformità.
                        
                     
         
      It-tisħiħ tal-kooperazzjoni u l-involviment fil-katina tal-provvista
   
   
            
               3.
            
            
               Sabiex tissaħħaħ il-kooperazzjoni u jkun hemm involviment fil-katina tal-provvista, l-Istati Membri jinħtieġ li:
               
                           (a)
                        
                        
                           jipprovdu taħriġ sabiex jiżguraw li awtoritajiet doganali, għall-infurzar tal-liġi u l-persuni tal-ewwel intervent ikunu kapaċi jirrikonoxxu s-sustanzi u t-taħlitiet li huma l-prekursuri tal-isplussivi waqt il-qadi ta' dmirijiethom u jirreaġixxu fil-ħin opportun u b'mod adegwat għall-attività suspettuża.
                        
                     
                           (b)
                        
                        
                           jinkoraġġixxu lill-utenti aħħarin tal-prekursuri tal-isplussivi biex jirrappurtaw għajbien u serq sinifikanti, apparti l-obbligi ta' rappurtar eżistenti fl-Artikolu 9(4) tar-Regolament (UE) Nru 98/2013;
                        
                     
                           (c)
                        
                        
                           jiskambjaw informazzjoni dwar tranżazzjonijiet suspettużi, għajbien, serq u applikazzjonijiet għal liċenzja jew inċidenti suspettużi oħra, kull meta dawn jista' jkollhom element transfruntier, mal-Istati Membri l-oħra kkonċernati, kemm jista' jkun malajr u skont il-liġi nazzjonali u l-istrumenti legali internazzjonali relevanti, sakemm ma jkunux diġà koperti minn obbligi eżistenti fil-leġiżlazzjoni tal-Unjoni; u
                        
                     
                           (d)
                        
                        
                           jidentifikaw is-setturi kollha ta' rilevanza, inkluż dawk li ħidmiethom hija online, ikollhom fil-mira azzjonijiet li jissensibilizzaw dwar l-ispeċifiċitajiet ta' kull settur differenti, u jżommu djalogu mal-utenti aħħarin u mal-katina tal-provvista sabiex itejbu l-fehim dwar l-użi professjonali u nonprofessjonali leġittimi tal-prekursuri tal-isplussivi.
                        
                     
         
      Magħmul fi Brussell, it-18 ta' Ottubru 2017.
      
         
            Għall-Kumissjoni
         
         Julian KING
         
            Membru tal-Kummissjoni
         
      
   
   
      (1)  Ir-Regolament (UE) Nru 98/2013 tal-Parlament Ewropew u tal-Kunsill tal-15 ta' Jannar 2013 dwar it-tqegħid fis-suq u l-użu ta' prekursuri tal-isplussivi (ĠU L 39, 9.2.2013, p. 1).
   
      (2)  Id-Direttiva (UE) 2017/541 tal-Parlament Ewropew u tal-Kunsill tal-15 ta' Marzu 2017 dwar il-ġlieda kontra t-terroriżmu u li tissostitwixxi d-Deċiżjoni Kwadru tal-Kunsill 2002/475/ĠAI u li temenda d-Deċiżjoni tal-Kunsill 2005/671/ĠAI (ĠU L 88, 31.3.2017, p. 6).
   
      (3)  https://ec.europa.eu/home-affairs/sites/homeaffairs/files/what-we-do/policies/crisis-and-terrorism/explosives/explosives-precursors/docs/guidelines_on_the_marketing_and_use_of_explosives_precursors_en.pdf
   
      (4)  http://ec.europa.eu/transparency/regexpert/index.cfm?do=groupDetail.groupDetail=3245
   
      (5)  Il-Perossidu tal-idroġenu, in-Nitrometan, l-Aċidu nitriku, il-Klorat tal-potassju, il-Perklorat tal-potassju, il-Klorat tas-sodju u l-Perklorat tas-sodju li jkollhom konċentrazzjoni ogħla mill-valur limitu korrispondenti stabbilit fl-Anness I u inklużi xi taħlita jew sustanza oħra li jkun fihom sustanża elenkata bħal dawn f'konċentrazzjoni ogħla mill-valur limitu korrispondenti.
   
      (6)  Rapport mill-Kummissjoni dwar l-applikazzjoni tas-setgħat u d-delega tagħhom skont ir-Regolament (UE) Nru 98/2013 tal-Parlament Ewropew u tal-Kunsill dwar it-tqegħid fis-suq u l-użu ta' prekursuri tal-isplussivi, COM (2017) 103 final tat-28 ta' Frar 2017.
   
      (7)  Id-Deċiżjoni tal-Kunsill 2005/671/ĠAI tal-20 ta' Settembru 2005 dwar l-iskambju ta' informazzjoni u l-kooperazzjoni fir-rigward ta' reati terroristiċi (ĠU L 253, 29.9.2005, p. 22).
   
      (8)  Ir-Regolament tal-Kunsill (KE) Nru 515/97 tat-13 ta' Marzu 1997 dwar għajnuna reċiproka bejn l-awtoritajiet amministrattivi tal-Istati Membri u l-kooperazzjoni bejn dawn tal-aħħar u l-Kummissjoni biex ikun assigurat l-applikar korrett tal-liġi dwar materji doganali u agrikoli (ĠU L 82, 22.3.1997, p.1).
   
      (9)  Rapport mill-Kummissjoni dwar l-applikazzjoni tas-setgħat u d-delega tagħhom skont ir-Regolament (UE) Nru 98/2013 tal-Parlament Ewropew u tal-Kunsill dwar it-tqegħid fis-suq u l-użu ta' prekursuri tal-isplussivi, COM (2017) 103 final tat-28 ta' Frar 2017.
   
      (10)  https://ec.europa.eu/home-affairs/what-is-new/work-in-progress/initiatives/revision-regulation-marketing-and-use-explosives-precursors_en